DA Den Europæiske Unions Tidende L 263/12

KOMMISSIONENS AFGØRELSE

af 20. september 2006

om oprettelse af en højtstående gruppe for flersprogethed

(2006/644/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) I henhold til traktaten om oprettelse af Det Europæiske Fællesskab, artikel 149, stk. 2, har Fællesskabet til opgave at udvikle den europæiske dimension på uddannelsesområdet, navnlig gennem undervisning i og udbredelse af medlemsstaternes sprog.

(2) Kommissionen kan få brug for bistand fra eksperter i et rådgivende organ, når den skal udvikle en ny strategi for flersprogethed, jf. Kommissionens meddelelse »En ny rammestrategi for flersprogethed« (1).

(3) Det er derfor nødvendigt at oprette en ekspertgruppe for flersprogethed og fastlægge dens opgaver og struktur.

(4) Gruppen hjælper med at tilvejebringe støtte og råd, når der udvikles initiativer, samt drivkraft og nye ideer til en samlet tilgang til flersprogethed i EU.

(5) Gruppen sammensættes af 8 til 12 medlemmer.

(6) Der bør fastsættes regler for gruppemedlemmernes videregivelse af oplysninger, uden at det i øvrigt påvirker Kommissionens sikkerhedsforskrifter i bilaget til Kommissionens afgørelse 2001/844/EF, EKSF, Euratom (2).

(7) Alle personoplysninger, der vedrører gruppemedlemmerne, behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3),

TRUFFET FØLGENDE AFGØRELSE:

Artikel 1

Højtstående gruppe for flersprogethed

Der oprettes herved en højtstående gruppe for flersprogethed, i det følgende benævnt »gruppen«.

Artikel 2

Opgave

Gruppen får til opgave at sørge for udveksling af ideer, erfaringer og eksempler på god praksis vedrørende flersprogethed og at fremsætte henstillinger til Kommissionen om tiltag på dette område.

Artikel 3

Høring

1. Kommissionen kan høre gruppen om spørgsmål vedrørende flersprogethed.

2. Gruppeformanden kan tilråde Kommissionen at høre gruppen om specifikke spørgsmål.

Artikel 4

Sammensætning — Udnævnelse

1. Gruppen sammensættes af 8 til 12 medlemmer.

2. Gruppemedlemmerne udnævnes af Kommissionen blandt eksperter i flersprogethed.

3. Medlemmerne udnævnes personligt og rådgiver Kommissionen uafhængigt af instruktioner udefra.

4. Gruppemedlemmerne varetager deres hverv, indtil de afløses, eller deres mandat fornyes.

5. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i stk. 3 i denne artikel eller i traktatens artikel 287, kan erstattes i den resterende del af deres mandatperiode.

6. Medlemmer, der udnævnes personligt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

7. Navnet på medlemmer, der udnævnes personligt, offentliggøres på Generaldirektoratet for Uddannelse og Kulturs websted. Indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001 (4).

Artikel 5

Gruppens virke

1. Formandskabet for gruppen varetages af det medlem af Kommissionen, som er ansvarligt for flersprogethed.

2. I forståelse med Kommissionen kan der oprettes undergrupper til at undersøge specifikke spørgsmål på grundlag af et kommissorium fastsat af gruppen. Sådanne grupper opløses, når deres mandat er opfyldt.

3. Kommissionens repræsentant kan indbyde eksperter eller observatører med særligt fagkendskab til et emne, der er opført på dagsordenen, til at deltage i gruppens eller undergruppens arbejde, hvis dette anses for nyttigt og/eller nødvendigt.

4. Informationer, som erhverves ved deltagelse i gruppens eller undergruppers arbejde, må ikke videregives, hvis Kommissionen mener, at de vedrører fortrolige anliggender.

5. Gruppen og undergrupperne mødes almindeligvis i Kommissionens lokaler i overensstemmelse med de procedurer og den tidsplan, der fastsættes af den. Sekretariatsarbejdet varetages af Kommissionen. Andre tjenestemænd i Kommissionen med interesse i gruppens og undergruppernes møder kan deltage i disse.

6. Gruppen fastsætter selv sin forretningsorden på grundlag af Kommissionens standardforretningsorden.

7. Kommissionen kan (på internettet) offentliggøre alle gruppens resuméer, konklusioner, delkonklusioner eller arbejdsdokumenter på originalsproget.

Artikel 6

Mødeudgifter

Kommissionen godtgør rejseudgifter og, hvis relevant, opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Der ydes ikke vederlag for det arbejde, der udføres af medlemmer, eksperter og observatører.

Mødeudgifter godtgøres inden for det årlige budget, der er fastlagt for gruppen af de herfor ansvarlige tjenestegrene i Kommissionen.

Artikel 7

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 20. september 2006. På Kommissionens vegne Ján FIGEĽ Medlem af Kommissionen

(1) KOM(2005) 596 endelig.

(2) EFT L 317 af 3.12.2001, s. 1. Senest ændret ved afgørelse 2006/548/EF, Euratom (EUT L 215 af 5.8.2006, s. 38).

(3) EFT L 8 af 12.1.2001, s. 1.

(4) I behørigt begrundede tilfælde kan der gøres undtagelse fra reglen om offentliggørelse af medlemmers navne.